ნატაშა პირც-მუსარი

ნატაშა პირც-მუსარი (; დ. 9 მაისი, 1968, ლიუბლიანა) — სლოვენიელი იურისტი, მწერალი, ჟურნალისტი და სლოვენიის პრეზიდენტი 2022 წლის 23 დეკემბრიდან. 2022 წლის სლოვენიის საპრეზიდენტო არჩევნების მეორე ტურში გაიმარჯვა და თანამდებობის დაკავების შემდეგ გახდა სლოვენიის პირველი ქალი პრეზიდენტი. 

ბიოგრაფია
ადრეული ცხოვრება და განათლება
პირც-მუსარმა 1992 წელს დაამთავრა ლიუბლიანის უნივერსიტეტის იურიდიული ფაკულტეტი, სადაც მისი ხელმძღვანელი იყო მარკო ილეშიჩი.  1997 წელს მან ჩააბარა ადვოკატთა გამოცდა, შემდეგ კი მუშაობა დაიწყო სლოვენიის ტელევიზიაში, სადაც ექვსი წლის განმავლობაში მუშაობდა ჟურნალისტად და ცენტრალურ საინფორმაციო გამოშვების წამყვანად. შემდეგ, ხუთი წლის განმავლობაში, იგი იყო კომერციული ტელევიზიის POP TV-ის ცენტრალური საინფორმაციო გამოშვების წამყვანი.

კვალიფიკაციის ასამაღლებლად სწავლობდა CNN-ში, ატლანტა. შემდეგ მან სწავლა განაგრძო მანჩესტერის სალფორდის უნივერსიტეტში ორი სემესტრის განმავლობაში, რომლის დროსაც გაიარა სტაჟირება BBC-ში, Granada TV-ში, Sky News-ში, Reuters TV-სა და Border TV-ში. დოქტორის ხარისხი დაიცვა ვენის უნივერსიტეტში. 2001 წელს იგი გახდა Aktiva Group-ის კორპორატიული კომუნიკაციის განყოფილების ხელმძღვანელი, სადაც მუშაობდა მისი მეუღლე ალეშ მუსარი. 2015 წელს ფილოსოფიის დოქტორის ხარისხი დაიცვა ვენის უნივერსიტეტში.

იურიდიული და ბიზნეს კარიერა
2003 წლის აპრილში იგი შეუერთდა სლოვენიის უზენაეს სასამართლოს როგორც განათლებისა და ინფორმაციის ცენტრის დირექტორი. 2011 წლის მარტიდან იყო ევროპოლის გაერთიანებული სამეთვალყურეო ორგანოს ვიცე-პრეზიდენტი,  ხოლო 2012 წლიდან ინფორმაციის კომისრის მანდატის დასრულებამდე იყო ევროკავშირის ამ ორგანოს პრეზიდენტი. ინფორმაციის კომისრის მანდატის დასრულების შემდეგ მან დააარსა საკუთარი იურიდიული ფირმა, რომელსაც 2016 წლიდან ეწოდა Pirc Musar & Lamut Strle. იგი იყო სლოვენიაში დაბადებული მელანია ტრამპის ადვოკატი, მაშინ როდესაც ამ უკანასკნელის მეუღლე იყო აშშ-ის პრეზიდენტი. ფართოდ გახმაურებულ შემთხვევებში იგი სლოვენიელი სოციალ-დემოკრატი პოლიტიკოსების, აშშ-ში სლოვენიის ელჩის სტანისლავ ვიდოვიჩის და სხვათა ადვოკატია.

2010-დან 2021 წლამდე ნატაშა პირც-მუსარი არაერთხელ მოხვდა ქვეყნის ყველაზე გავლენიანი იურისტების ათეულში. მან დააარსა ასოციაცია OnaVe, რათა დააკავშიროს ქალი ექსპერტები და ხელი შეუწყოს განათლებას. 2015-2016 წლებში ის იყო სლოვენიის წითელი ჯვრის პრეზიდენტი.

პირც-მუსარი არის ექვსი წიგნის ავტორი ან თანაავტორი ინფორმაციის თავისუფლებისა და კონფიდენციალურობის შესახებ სლოვენურ, ინგლისურ და ხორვატულ ენებზე.

პოლიტიკური კარიერა
2022 წლის 23 ივნისს მან წამოაყენა თავისი კანდიდატურა სლოვენიის პრეზიდენტის თანამდებობაზე 2022 წლის ოქტომბრის საპრეზიდენტო არჩევნებზე,  მონაწილეობას მიიღებდა, როგორც დამოუკიდებელი კანდიდატი. მას მხარი დაუჭირეს სლოვენიის ყოფილმა პრეზიდენტებმა მილან კუჩანმა და დანილო ტიურკმა. პირც-მუსარი არასოდეს ყოფილა არცერთი პოლიტიკური პარტიის წევრი. მიუხედავად იმისა, რომ იგი დამოუკიდებელი კადიდატია მას მხარს უჭერენ სლოვენიის პირატების პარტია და ახალგაზრდული პარტია — ევროპელი მწვანეები.

საპრეზიდენტო არჩევნების პირველ ტურში მიიღო ხმების 26,88 %, დაიკავა მეორე ადგილი და გადავიდა მეორე ტურში. 13 ნოემბრის მეორე ტურში ნატაშა პირც-მუსარმა დაამარცხა ანჟე ლოგარი და აირჩიეს სლოვენიის პირველ ქალ პრეზიდენტად.

პირადი ცხოვრება
მისი მეუღლეა ბიზნესმენი ალეშ მუსარი. მათ ჰყავთ ვაჟი. ისინი არიან რუსული დაჩის სახელით ცნობილი ქონების მფლობელები ზგორნე-გამელნეში და ასევე ფლობენ Rolls Royce Phantom VI ლიმუზინს, რომელიც დამზადებულია 1971 წელს და ოდესღაც ფლობდა ბრიტანეთის სამეფო ოჯახის წევრი, პრინცესა ალექსანდრა.

სქოლიო

კატეგორია:დაბადებული 9 მაისი
კატეგორია:დაბადებული 1968
კატეგორია:სლოვენიელი ქალი პოლიტიკოსები
კატეგორია:სლოვენიის პრეზიდენტები
კატეგორია:ქალი პრეზიდენტები
კატეგორია:XXI საუკუნის ქალი პრეზიდენტები
კატეგორია:პირველი ქალი პრეზიდენტები
კატეგორია:ცოცხალი ადამიანები